
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
ОТ ПЛАМЕН АБРОВСКИ – МИНИСТЪР НА ЗЕМЕДЕЛИЕТО И ХРАНИТЕ

Относно: Проект на Постановление за изменение и допълнение на Постановление 
№ 494 на Министерския съвет от 2024 г. за определяне на правила за прилагане на подхода „Водено от общностите местно развитие“ за периода 2021 – 2027 г. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за изменение и допълнение на Постановление № 494 на Министерския съвет от 2024 г. за определяне на правила за прилагане на подхода „Водено от общностите местно развитие“ за периода 2021 – 2027 г. (oбн., ДВ, бр. 1 от 2025 г., изм. и доп., бр. 10 от 2026 г.).

Причини, които налагат приемането на акта
Постановление № 494 на Министерския съвет от 2024 г. за определяне на правила за прилагане на подхода „Водено от общностите местно развитие“ за периода 2021 – 2027 г. е прието на основание чл. 28, ал. 1, т. 2 от Закона за управление на средствата от Европейските фондове при споделено управление. С него са определени правилата за прилагане на подхода „Водено от общностите местно развитие“ (ВОМР), които включват условията и реда за финансиране на подхода, включително за допълващото финансиране за изпълнение на стратегиите за ВОМР, изпълнявани от местни инициативни групи (МИГ); създаване и функциониране на механизъм за координация по прилагането на подхода; реда на подбор, оценка, изпълнение и мониторинг на стратегиите за ВОМР и реда за подбор на проектни предложения и предоставяне на безвъзмездна финансова помощ от Европейския земеделски фонд за развитие на селските райони (ЕЗФРСР) и от Европейския фонд за морско дело, рибарство и аквакултури (ЕФМДРА), оценка, изпълнение и мониторинг на проекти към стратегиите за ВОМР.
На 2.09.2026 г. Комитетът за наблюдение на Стратегическия план за развитие на земеделието и селските райони (СПРЗСР) прие решение, с което се променя отговорния орган за договаряне на проектите с МИГ. Промяната е одобрена с Решение № 742 на Министерския съвет от 2026 г. за одобряване проект за изменение на Стратегическия план за развитие на земеделието и селските райони за програмен период 2023 – 2027 г., съфинансиран от Европейския земеделски фонд за развитие на селските райони, Европейския фонд за гарантиране на земеделието и от държавния бюджет.
Така вместо договарянето да се извършва в Държавен фонд „Земеделие“ същото ще бъде осъществявано в Министерството на земеделието и храните. За целта е необходимо нормативната база, регламентираща предшестващите процеси, да бъде адаптирана съобразно необходимостта от провеждане на процедурите по договаряне от отговорната структура в министерството. 
Предвид големия брой проекти, които се очаква да постъпят чрез МИГ (около 5000), се премахва възможността за възразяване на резултата от проверката за административно съответствие и допустимост, като се запазва субективното право на кандидатите за оспорят административния акт за отказ от финансиране.
Предвидени са изменения и допълнения, чрез които се уточнява и опростява процедурата за извършване на проверки на проведена процедура за подбор на проекти и на оценката им, като се регламентират в детайли задачите и функциите на проверяващите органи и на другите страни в процеса и се отстраняват някои неточности.
Предвид новата регламентация на обществените отношения по одобряване и договаряне на проектите се налага да се предвидят съответни изменения и допълнения в процесите на изпълнение и мониторинг, като за целта се създава възможност функции на управляващия орган на СПРЗСР да бъдат делегирани на Държавен фонд „Земеделие“, както и се уточняват задълженията по повод изпълнение и плащане на проектите.
Коригирани са и някои неточности в акта, които създават проблем при тълкуването и прилагането му.
С оглед новите функции на управляващия орган на СПРЗСР се създава възможност за ръководителя на УО на СПРЗСР да издава актове във връзка с прилагането на подхода ВОМР, които нямат нормативен характер, но следва да бъдат задължителни за участниците в процеса.
Съгласно разпоредбата на чл. 57, § 1 от Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 размерът на дължимата за възстановяване финансова помощ се определя при отчитане на степента, тежестта, продължителността и системността на допуснатото нарушение. В тази връзка е констатирана е нормативна празнота при определяне на размера на подлежащата на възстановяване финансова помощ от ЕЗФРСР след плащания, при установено неспазване на правото на Европейския съюз, националната нормативна уредба и сключения административен договор или издадения административен акт, като се определя изпълнителния директор на Държавен фонд „Земеделие“ да утвърждава правилата със заповед и същите да се обнародват в „Държавен вестник“.

Цели
Намаляване на административната тежест във връзка с оспорване на актове в процедурата за оценка на проекти.
Оптимизиране на процедурата за извършване на проверки на проведена процедура за подбор на проекти и на оценката им.
[bookmark: _GoBack]Ефективно управление на средствата от ЕЗФРСР.

Очаквани резултати от прилагането на акта
Привеждане в съответствие на постановлението с шестото изменение на СПРЗСР.
Създаване на правна възможност за делегиране на функции по прилагането на подхода ВОМР.
Създаване на правно основание за издаване на актове по прилагането на подхода ВОМР от ръководителя на УО на СПРЗСР.

Анализ за съответствие с правото на Европейския съюз
С предложения проект на Постановление не се транспонират актове на институции на Европейския съюз, поради което не е изготвена и представена таблица на съответствието с правото на Европейския съюз. 

Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
Не са необходими допълнителни разходи/трансфери и други плащания по бюджета на Министерството на земеделието и храните.
Проектът на акт не води до изменения в целевите стойности на показателите за изпълнение, в това число ключовите индикатори.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектът на постановление, проектът на доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове, справката за отразяване на предложения и становища, постъпили при проведените обществени консултации е публикувана на интернет страницата на Министерството на земеделието и храните и на Портала за обществени консултации.

Проектът на Постановление за изменение и допълнение на Постановление 
№ 494 на Министерския съвет от 2024 г. за определяне на правила за прилагане на подхода „Водено от общностите местно развитие“ за периода 2021 – 2027 г. е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на Постановление.
	Приложение:
	1. Проект на Постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията” в Министерския съвет;
4. Финансова обосновка;
5. Справка за отразяване на становищата, постъпили по реда на чл. 32 – 34 от УПМСНА;
6. Постъпили становища по реда на чл. 32 – 34 от УПМСНА;
7. Справка за отразяване на постъпилите предложения и становища от проведените обществени консултации;
8. Постъпили предложения и становища от обществените консултации;
9. Проект на съобщение за средствата за масово осведомяване.

